**Otsides Jumala Vaimu**

10-päevane palveaeg

8.–18. jaanuar 2020

**1. päev**

**Me vajame Püha Vaimu**

„Aga te saate väe Pühalt Vaimult, kes tuleb teie üle, ja te peate olema minu tunnistajad Jeruusalemmas ja kogu Juuda- ja Samaariamaal ning ilmamaa äärteni.“ (Ap 1:8)

**Tunnistus**

„Kui Püha Vaimu saamine on abinõuks väge omandada, miks ei nälgi ega janune me siis Vaimu anni järele? Miks ei kõnele me sellest, ei palveta sellepärast, ei jutlusta sellest? Issand soovib Püha Vaimu anda neile, kes Teda teenivad, rohkem kui maised vanemad soovivad anda häid ande oma lastele. Iga tööline peaks palvetama Jumala poole igapäevase Vaimuga ristimise pärast.“ (Ellen White, „Apostlite teod“, lk 50)

Vahetult enne teoloogiaõpingute lõpetamist lugesin V. Raymond Edmani raamatut „Nad avastasid saladuse“. Raamat kirjeldab 20 meest ja naist, kes jõudsid oma kristlikul teel kriisi, mis viis nad tõelise pöördumiskogemuseni. Sellele järgnes Püha Vaimu võimas väljavalamine nende elus. Neist said need inimesed, kes neist said – ka nad juhatasid miljoneid Kristuse juurde – tänu sellele, et nad olid täidetud Püha Vaimuga. Kui ma mõtlesin oma elule abikaasa, vastse isa ja peatse pastorina, kirjutasin sellesse raamatusse ühe mõtte: „Minul on ka Püha Vaimu tarvis.“ Alates sellest päevast on mu olulisimaks prioriteediks jätkuv pöördumiskogemus ja piibellik Püha Vaimuga ristimine piibliuurimise, kuulekuse, tunnistamise ja palve kaudu. Mu esimese pastoritöö aasta jooksul külastasin meie koguduse laekurit, kellel oli diagnoositud vähkkasvaja. Me palvetasime tema eest ja võidsime piibelliku õpetuse järgi õliga. Mõne päeva pärast jagas ta meiega rõõmusõnumit, et oli vähist täielikult vabanenud! Sel hetkel teadsin, et Jumal oli mu palveid kuulda võtnud ja vastu võtnud mu pingutuse Temale elada. Kuidas on lood sinuga? Kas ka sul on tarvis Püha Vaimu?

**Piiblitekstid, mida palvetamisel kasutada**

Paulus küsis kord Efesoses kaheteistkümnelt mehelt: „Kas te võtsite vastu Püha Vaimu, kui te saite usklikuks?“ (Ap 19:2) Kuidas sa sellele küsimusele vastaksid? Efesose mehed vastasid: „Ei, me ei ole kuulnudki, et Püha Vaim on.“

* Rm 8:16 – Kui Püha Vaim tuleb meie keskele, siis tunnistame oma patud ja võtame Jeesuse kaudu vastu pääste kingituse. Meil on päästekindlus, sest me oleme Jumala lapsed.
* Jh 7:38, 39 ja Gl 5:22, 23 – Kui Püha Vaim meid täidab, siis Vaimu vili – Jumala iseloom – voolab meist välja nagu elava vee jõgi.
* Ap 4:13, 31 – Püha Vaimu pidev kohalolu annab meile motivatsiooni ja väge jagada evangeeliumit nii paljudega kui võimalik.
* Jh 16:13 – Kui Vaim elab meie sees, siis tunneme nälga Piibli järele ja armastame seda ning Tema juhatab meid kõigesse tõtte. See tõde ei ole vaid tehniline faktiteadmine, vaid Kristuse iseloom, kes on Tõde.
* Rm 8:26, 27 – Kui me palvetame Vaimus, on meie palvetes vägi ja me näeme oma palvetele imetabaseid vastuseid.

Jeesus ütles, et vahetult enne Tema tulekut on olemas kaht sorti kristlasi: „Siis on taevariik kümne neitsi sarnane, kes võtsid oma lambid ja läksid peigmehele vastu.“ (Mt 25:1) Viis neitsit olid rumalad ega võtnud endaga kaasa õlivaru (Püha Vaimu ligiolu, vt Sk 4:1–6). Need sümboliseerivad inimesi, kes näivad olevat Jeesuse järelkäijad, aga ei ole. Nad on religioossed, kuid mitte vaimulikud. Ja Jeesus ütleb neile: „Ma ei tunne teid!“ Ülejäänud viiel neitsil oli õli küllaga. Nad olid täidetud Püha Vaimuga ja neil oli elav ühendus Jeesusega.

Jüngrid, kuuletudes Kristuse korraldusele, jäid pärast Tema taevasseminekut Jeruusalemma. Nad „olid alati pühakojas Jumalat tänades.“ (Lk 24:53) Kui nad ei olnud templis, olid nad koos ülemises toas. „Nemad kõik olid püsivalt ühel meelel palvetamas koos Jeesuse ema Maarja ning naistega ja Jeesuse vendadega.“ (Ap 1:14) Kümme päeva hiljem said nad kõik Püha Vaimuga ristitud (Ap 2) ja 3000 inimest pöördus ühe päevaga!

**Palvesoovitusi**

* Tuleme Sinu palge ette ülistusega ja Su õuedesse tänuga. Meil ei ole sõnu, et kirjeldada, kui väga me hoolime Sinust ja kõigest sellest, mida oled meie eest teinud. Me lisame rõõmsalt ja alandlikult oma ülistuse patuta inglite ülistusele, kes kiidavad Sind lakkamata!
* Palun muuda mu süda, oo, Issand, et see oleks alati õigel teel. Puhasta mind ülekohtust ja valmista mind Sinu Vaimu vastu võtma (Ps 51:7, 10).
* Issand, palun saada oma rahva keskele tõeline äratus, mida saadaks Vaimu vilja ilmnemine (Gl 5:22, 23).
* Risti meid Püha Vaimuga ja anna meile väge, et kuulutaksime evangeeliumit pimedusees olevale maailmale (Ap 1:5–8).
* Halasta, Issand, meie pere, sõprade, kolleegide ja klassikaaslaste peale. Päästa nad ja luba meil Sind selles päästetöös abistada (Mt 28:19, 20).
* Õnnista pastoreid, õpetajaid, evangeliste, piiblitöölisi ja koguduse administraatoreid Püha Vaimu väega (1Tm 2:1–4).
* Kallis Issand, ole armuline neile, keda kiusatakse taga ja kellele tehakse liiga, anna neile oma kaitse ning päästa nad nende käest, kes soovivad neile halba (Ps 91).
* Palun õnnista neid sadu tuhandeid misjoniinitsiatiive, mis toimuvad üle maailma 2020. aastal. Eriliselt palume kõigi koguduseliikmete kaasatuse misjoniinitsiatiivi eest 2020. aasta mais Paapua Uus-Guineal.
* Palume nende noorte adventistide vaimuliku elustumise pärast, kes käivad sekulaarsetes ülikoolides. Saagu neist Kristuse saadikud.
* Me palvetame selle 69% maailma rahvastiku pärast, kes ei ole veel kuulnud õiget kuulutust Jeesusest.
* Me palvetame 62 miljoni inimese pärast, kes elavad 28s kõige sekulaarsemas linnas endise Nõukogude liidu territooriumil (Euro-Aasia divisjon).
* Palvetame kõigi noortejuhtide eest üle maailma, kes annavad oma pärandit – identiteeti Kristuses, adventkoguduse missiooni ja kohaliku koguduse juhtimist – ustavalt järgmisele põlvkonnale edasi.
* Issand, palun ka seitsme (või enama) inimese eest oma isiklikus palvenimekirjas. Lubagu nad Pühal Vaimul oma elus tegutseda.
* Kohaliku koguduse eestpalved

**2. päev**

**Püha Vaimu tunnistus**

„Ja kui ta tuleb, siis ta toob maailmale selguse patu kohta ja õiguse kohta ja kohtu kohta.“ (Jh 16:8)

**Tunnistus**

„Püha Vaim on isik, Tema on see, kes tunnistab koos meie vaimuga, et oleme Jumala lapsed. Kui see tunnistus on sündinud, kaasnevad sellega ka tõendid. Selle kaudu me usume ja oleme veendunud, et oleme tõepoolest Jumala lapsed.“ (Ellen White, „Evangelism“, lk 616)

Püha Vaim töötab meie elus kolmes etapis (Jh 16:8–11). Esiteks Ta veenab meid meie patususes, et tuua meid Jeesuse juurde. Teiseks veenab Ta meid Kristuse õiguses, millest piisab meie päästmiseks. Ning kolmandaks ajab Ta meie elust välja saatana ja patu (Jh 16:11).

Mu vanemad kasvatasid oma kuut last (olen viies laps) Jumalat ja Piiblit uskuma. Me õppisime, et on olemas taevas, kuhu püüame jõuda, ja põrgu, millest püüame pääseda. Samas ei olnud meil Jumalaga isiklikku suhet ega Tema vastu usaldust. Minu emapoolne onu abiellus seitsmenda päeva adventistiga. Ühel päeval kuulutas onu Harold, et ta tõestab Piibli põhjal oma vastsele abikaasale, et too ei pea enam hingamispäeva (laupäeva) pühitsema. Pärast tõsist piibliuurimist sai ta aga aru, et piibellik hingamispäev on tõepoolest laupäev. Varsti ristiti onu Harold ja temast sai seitsmenda päeva adventist.

Veidi aja möödudes jagas Harold meiega oma usku ja ükskõik kui väga ma ka ei püüdnud, ma ei suutnud hingamispäeva tõde ümber lükata. Mul ei olnud mingit soovi hingamispäeva pühitseda. See segas mu plaane. Aja jooksul muutus mu veendumus selles, et olen patune ja hukkun, minu südames ja meeles järjest tugevamaks. Ma teadsin, et ei järgi Jumalat, ning teadsin ka seda, et lähen hukka. Umbes sellel ajal saabus onu Haroldilt kiri, kus ta kirjeldas Piiblile tuginedes, milline taevas saab olema. Kuulates tema kirjeldusi taevast, tundsin tugevat tungi oma elu Jumalale anda. Siis kuulsin Jumala häält oma südames sama selgelt, nagu oleks keegi minu kõrval minuga rääkinud: „Sa annad oma elu mulle kas nüüd või mitte kunagi.“ Kohemaid tundsin suurt hirmu. Olin vahetamas taevast selle maa vastu. Tõusin püsti, läksin oma tuppa ja sulgesin enda järel ukse. Põlvitasin voodi ette ja palvetasin esimest korda südamest. Ma ei teadnud, mida täpselt öelda, aga lõpuks ütlesin nii: „Kallis Jeesus, ma tahan olla see, keda Sa tahaksid, et ma oleksin. Tahan teha seda, mida Sina tahad, et ma teeksin, ja tahan minna sinna, kuhu Sa tahad mind saata.“

Kui olin oma palve lõpetanud, tundsin, kuidas üks muutuselaine pühkis üle mu olemuse. Mu vana viha ja kibedus olid kadunud ning mu südant täitis Jumala armastus, rahu ja rõõm. Teadsin, et Jumal oli mu palvet kuulnud, samamoodi teadsin ka seda, mida mul tuli teha. Tõusin põlvedelt, et minna oma emale rõõmusõnumit viima – et nüüdsest alates elan Jeesusele ja hakkan hingamispäeva pühitsema. Mööda tema põski voolasid rõõmupisarad. Mõne päevaga katkestasin kõik patused ahelad, mis mind selle maailma külge olid sidunud. Mõned inimesed ei mõistnud mu otsust ja minu ees seisev tee ei olnud minu jaoks veel päris selge, aga mu südametunnistus oli puhas ja rõõm täitis mu südant! Hiljem õppisin koos kohaliku adventkoguduse pastoriga ning hakkasin paremini aru saama Jumala tahtest oma elu kohta. Lõpuks mind ristiti ja minust sai seitsmenda päeva adventist. See on parim otsus, mille kunagi olen langetanud!

**Piiblitekstid, mida palvetamisel kasutada**

* Jh 16:8–11 – Meie veenmine patus ja Jeesuse juurde toomine on Püha Vaimu ülesanne.
* Rm 3:10, 23 – Ei ole mitte ühtegi õiget inimest, sest kõik on pattu teinud ja jäänud ilma Jumala kirkusest.
* Rm 6:23 – Patu palk on surm, kuid Jumala and on igavene elu Kristuse Jeesuse kaudu.
* Jh 3:16 – Jumal on maailma nii väga armastanud, et Ta andis oma ainsa poja, et keegi kes Temasse usub, ei hukkuks, vaid tal oleks igavene elu.
* Ef 2:8, 9 – Meid päästetakse armust ja usu kaudu, mitte meie enda headusest. See on Jumala kingitus, mitte meie ära teenitud tasu.
* 1Jh 5:11–13 – Kui oleme Jeesuse usu kaudu vastu võtnud, siis võime olla kindlad, et meil on igavene elu.
* Rm 8:16 – Vaim ise tunnistab ja me teame, et oleme Jumala pojad ja tütred.

Iga päev saame palves Jeesuse poole pöördudes Temalt andestust ja armu. Nii nagu iisraellased läksid iga päev välja taevast mannat vastu võtma, samamoodi uuendame iga päev oma suhet Jeesuse, Eluleivaga (Jh 6:58). Tänu Püha Vaimu tegutsemisele meie elus tunnistame Jumalale oma patte, võtame vastu Jeesuse õiguse ja saame väe vastu panna kurja kiusatustele (Gl 5:16).

**Palvesoovitusi**

* Kallis taevane Isa, ma tean, et olen patune. Palun anna mulle kõik mu patud andeks, nagu oled tõotanud teha (1Jh 1:9). Aitäh Sulle! Sa oled mulle tõotanud ka igavest elu, kui võtan Jeesuse oma Päästjana vastu. Valin täna Jeesuse. Et Jeesus juba rutem tuleks!
* Kallis Jeesus, tahan alati käia Püha Vaimu ligiolus, nii et tunneksin ära, kui saatan ja tema kurjad vaimud püüavad mulle läheneda. Anna mulle oma väge, et paneksin tema kiusatustele vastu (Jk 4:7).
* Ma usaldan oma pääste asjus Sind, Issand. Anna mulle rõõmus kindlus, et minu elu tõmbaks kadunud hingi Sinu juurde.
* Kallis Isa, nii paljudel koguduseliikmetel siin maailmas on vaid religioon. Nad ei tunne Jeesust ega Tema päästvat armu. Palun saada oma Püha Vaim, et Ta annaks neile selguse nende patu kohta ja juhataks nad Jeesuse juurde. Tee nii, et nad tüdineksid religioossetest tseremooniatest. Tundku nad oma elus tõelist nälga Jumala ligiolu järele.
* Issand, me palvetame nende eest, kes on vaimulikus või vaimses vanglas, et Sa vabastaksid nad süütundest ja muudest köidikutest.
* Issand, lase tõusta moodsa aja valdeslastel, kes oleksid nõus Sind teenima keerulistes paikades.
* Palun lase esile tulla vapratel misjonäridel, kes oleksid valmis töötama 746 inimgrupi hulgas 20-s Lähis-Ida riigis.
* Me palvetame 1000 Misjonäri Liikumise eest Põhja-Aasia Vaikse ookeani divisjonis ja Lõuna-Aasia Vaikse ookeani divisjonis. Olgu neil noorte väge teha Jumala tööd.
* Palume 202 miljoni inimese eest, kes elavad 41-s Lõuna-Aasia Vaikse ookeani divisjoni kõige väiksema kristlaste arvuga linnas.
* Palume nende noorte eest, kes elavad Issandale „Üks aasta Jeesusele“ ja „Kaalebi kutse“ projekti raames.
* Issand, palun ka seitsme (või enama) inimese eest oma isiklikus palvenimekirjas.
* Kohaliku koguduse eestpalved

**3. päev**

**Võit Pühas Vaimus**

„Ma tahan öelda: Käige Vaimus, siis te ei täida lihalikke himusid.“ (Gl 5:16)

**Tunnistus**

„Temas [Jesuses] polnud midagi, mis oleks vastu helisenud Saatana pettekujutelmadele. Jeesus ei nõustunud patuga. Isegi oma mõttes ei langenud Ta kiusatusse. Samuti võib olla meiega. Kristuse inimlikkus oli ühenduses jumaliku olemusega; Temas elav Püha Vaim tegi Ta võimeliseks võitlema. Ta tuli just selleks, et teha meid jumaliku iseloomu osalisteks. Seni, kui oleme usu kaudu ühenduses Temaga, pole patul meie üle võimu. Jumal sirutub meie usukäe järele, et liita see kindlasse haardesse Kristuse jumalikkusega; nii võime saavutada iseloomu täiuslikkuse.“ (Ellen White, „Ajastute igatsus“, lk 123)

Jerry oli kõva töömees. Suurema osa oma täiskasvanuelust töötas ta metallkonstruktsioonidega, ehitades sildu ja pilvelõhkujaid. Ta oli mees, kes võis mitmekümne meetri kõrgusel maapinnast käia mööda kitsast metalltala, et see teise samasuguse külge keevitada. Kuid oma andekuse ja töökuse kõrval rikkus Jerry oma tervist alkoholi, tubaka, narkootikumide, liidelikkuse ja metsiku elustiiliga. Kui tema lähedusse sattus tööle mõni kristlane, siis Jerry tarvitas tema kallal verbaalset ja emotsionaalset vägivalda, püüdes teda töölt minema ajada. Jerry vihkas kristlust ja kristlasi.

Kui Jerry hakkas 50-le lähenema, muutus ta depressiivseks. Ühel päeval otsustas ta oma elule lõpu teha. Kui ta sõitis kodu poole, et endalt elu võtta, nägi ta maantee ääres seitsmenda päeva adventistide koguduse silti. Püha Vaim pani tema pähe mõtte: „Võib-olla saaksid nemad mind aidata.“ Nii keeras Jerry kiriku parkimisplatsile hetkel, kui kiriku koolis lõppes koolipäev. Ta läks koolidirektori juurde ja pobises midagi abi vajamise kohta. Direktor andis Jerryle minu telefoninumbri ja ütles: „See on meie pastori number. Palun helista talle.“ Kui Jerry tol õhtul helistas, ütles ta, et on hädas, ja küsis, kas ma saaksin teda aidata. Helistasin omakorda kogudusevanemale ja läksime kohe koos Jerry poole.

Jerry rääkis meile oma loo ära ja lisas: „Ma ei suuda uskuda, et olen nii madalale langenud, et olen pastori oma koju kutsunud.“ Ta ütles, et oli proovinud kõike, mida sellel maailmal on pakkuda, ilma et oleks tõelist rahulolu leidnud, nii et ta oli otsustanud enesetapu sooritada. Ma ütlesin: „Jerry, sa ei ole ju veel kõike proovinud, sest sa ei ole proovinud Jeesust.“ „Sul on õigus,“ muigas ta, „ma ei ole Jeesust proovinud. Nii, mida ma pean selleks tegema, et Jeesust proovida?“ Jagasin temaga lihtsat evangeeliumisõnumit ja küsisin: „Kas sul on mõni põhjus, miks sa ei peaks Jeesust oma ellu vastu võtma?“ „Ei, sest kui Ta ei tee täna õhtul minu jaoks midagi, siis ma tapan end ära.“

Palusin, et Jerry põlvitaks koos minuga ja kordaks minu järel palve sõnu. Kohe pärast aamenit haaras Jerry mu käest ja küsis: „Kas sa nägid seda?“ „Nägin mida?“ küsisin ma. „Siis, kui ma ütlesin „Aamen“, avasin oma silmad ja nägin oma pea kohal väga õela näoga meest, kes läbi lae haihtus. Sa pead mind uskuma!“ „Ma usun sind, Jerry,“ vastasin. „Kuidas sa ennast nüüd tunned?“ Pärast mõttepausi vastas ta: „Ma tunnen ennast hästi, kohe väga hästi. Ma ei ole ennast ammu nii hästi tundnud, võib-olla mitte kunagi. Mis minuga on juhtunud?“ Ma selgitasin: „Jerry, sa just palusid Jeesusel oma ellu tulla ja sulle su patud andestada. Ta elabki nüüd sinu südames. See kuri vaim, keda sa nägid, oli see, kes püüdis sind panna oma elule lõppu tegema, aga Jeesus ajast ta välja.“

Tol õhtul täitis Jerry kodu suur rõõm, seda oli nii palju, et ta ei suutnud magadagi. Ta käis läbi kogu oma elamise ja viskas minema kogu alkoholi, kõik narkootikumid, ajakirjad ja kõik muu, mis oli patune. Ta viskas kõik kilekotti ja mattis koti poolteise meetri sügavusse auku oma aias. Järgmisel päeval sõitis Jerry aianduspoodi ja ostis puu, et istutada see maetud koti kohale. Kui ma talle külla läksid, siis ta näitas mulle seda puud ja ütles: „Pastor, see auk ja see puu sümboliseerivad mu elu. Vana Jerry on auku maetud ja see viljapuu sümboliseerib uut Jerryt, sest mul on nüüd uus elu!“

**Piiblitekstid, mida palvetamisel kasutada**

* Jh 16:8–11 – Püha Vaimu tööks on tuua meile veendumus patu kohta ja juhtida meid Jeesuse juurde.
* Hs 36:25, 26 – Meile lubatakse uut südant, uut meelt ja uut elu.
* 2Kr 5:17 – Kui keegi on Jeesuses Kristuses, on ta uus loodu. Vana on möödunud.
* Jh 8:36 – Te võite Jeesuse kaudu tõeliselt vabaks saada.
* 1Ts 4:3 – See on Jumala tahtmine, et me võidutseksime patu üle.
* Rm 6:14 – Patul ei ole meie üle enam võimu.
* Mt 5: 29, 30 – Eralda end kõigest ja kõigist, kes võiksid sind patule ahvatleda.
* Rm 12:21 – Asenda negatiivsed asjad ja inimesed positiivsete asjade ja inimestega.
* Gl 5:19–26 – Vaimu vili võib saada võitu lihalike himude üle.

Iga päev saame palves Jeesuse poole pöördudes Temalt andestust ja armu. Nii nagu iisraellased läksid iga päev välja taevast mannat vastu võtma, samamoodi uuendame iga päev oma suhet Jeesuse, Eluleivaga (Jh 6:58). Tänu Püha Vaimu tegutsemisele meie elus tunnistame Jumalale oma patte, võtame vastu Jeesuse õiguse ja saame väe vastu panna kurja kiusatustele (Gl 5:16).

**Palvesoovitusi**

* Kallis Issand, ma tean, et Sa soovid, et saaksin Sinu väes kõigist pattudest jagu. Palun täida mind Püha Vaimuga ja juhata mind kõigesse tõesse (Jh 16:13).
* Jeesuse nimel ja Tema vere läbi sõitlen saatanat ja tema kurje vaime oma elus. Palun, Issand, aja saatan mu elust ja kodust välja. Lase vaid tõel ja õigusel minus elada.
* Kallis Isa, täida mu elu Püha Vaimu kohaloluga. Voolaku Tema vägi minu kaudu nendeni, kes on endiselt patuahelais. Juhi nad Jeesuse juurde, et nende aheldad võiksid puruneda.
* Issand, aita meil olla kannatlik ja lahke, et suudaksime näidata Sinu armastust ja kaastunnet neile, kes ärritavad või süüdistavad meid.
* Me palvetame nende eest, kes hoolitsevad eakate või haigete pereliikmete eest. Anna neile kannatlikkust, jõudu ja armastust.
* Issand, palun leevenda nende ärevust, kes seisavad silmitsi surmaga lõppeva haigusega. Anna neile vaprust ja Jeesuse rahu.
* Me palvetame iga kohaliku koguduse hingamispäevakooli ja isikliku teenistuse osakonna eest, kui nad sirutuvad kohaliku kogukonna poole armastava teenimise, piibliõppe ja isikliku tunnistamisega.
* Palume Püha Vaimuga ristimist meie noortele ja noortejuhtidele, nii nagu on tõotatud Ap 1:8. Palume eriliselt õnnistusi neile noortele, kes on aktiivsed teenimis- ja palveteenistuses.
* Issand, palun näita meile jumalikku strateegiat, kuidas jõuda kolmeinglikuulutusega tänapäeva Jeerikoteni ja kuidas tuua iga linna Raahabid päästeni Kristuses.
* Palun õnnista 100-päevast palveaega (27. märts – 4. juuli 2020), mis viib peakonverentsi töökoosolekuni. Vala välja oma Püha Vaim, kui me palvetame tarkuse ja Su peatse tagasituleku pärast.
* Issand, palun ka seitsme (või enama) inimese eest oma isiklikus palvenimekirjas.
* Kohaliku koguduse eestpalved

**4. päev**

**Püha Vaimu ristimine**

„Kui siis Jeesus viibis koos nendega, keelas ta neil Jeruusalemmast lahkuda, käskides jääda ootama Isa tõotust, „mis teie olete minult kuulnud. Johannes on küll ristinud veega, aga teid ristitakse Püha Vaimuga üsna varsti pärast neid päevi.”“ (Ap 1:4, 5)

**Tunnistus**

„Kui te saate Püha Vaimuga ristitud, siis mõistate rõõmu, mis tuleneb päästest, paremini kui te kunagi varem olete oma elus mõistnud.“ (Ellen White, „Avaldatud käsikirjad“, 5. kd, lk 231)

Külastasin meest, kes oli ravimatu haiguse tagajärjel suremas. Ma palvetasin temaga ja püüdsin teda julgustada Jumala armastuse ja armuga, kuid kui ma tema kodust lahkusin, hämmastas mind, kui jõetult olin end selles olukorras tundnud – ja kui jõuetud paljud kristlased näivad olevat. Kui võrdlesin oma ja teiste usklike elu Uue Testamendi aegsete kristlaste eluga, oli erinevus šokeeriv. Selle külastuse tulemusena võtsin nõuks uurida Piiblist Püha Vaimu teemat. Lõpuks uurisin läbi 273 algkeelset piibliteksti, mis räägivad otsesõnu Püha Vaimu tööst, samuti leidsin Ellen White’i kirjutistest üle 2000 tsitaadi, mis seda teemat käsitlevad.

Avastasin oma piibliõppe käigus Püha Vaimuga ristimise. See kogemus muutis Peetruse, Pauluse ja kõigi teiste inimeste elu, kes said Jumala Vaimu kogu selle täiuses. Ka Jeesusele andis väe Püha Vaim, sest kuni tuvikujulise Püha Vaimu laskumiseni oli Ta püsinud oma isa puutöökojas. Pärast Püha Vaimu laskumist asus Jeesus oma messiaanlikku ülesannet täitma.

Ühel reede hilisõhtul kella kümne ajal kutsus meie 8-aastane tütar emmet enda juurde. Kui mu naine läks tütre juurde, otsustasin minna oma töökabinetti palvetama. Palvetades tajusin, et Jeesuse jumalik kohalolu täitis ruumi. Hakkasin Issandaga innukalt rääkima ja palusin Tema Vaimu ligiolu oma ellu. Nägin pilti Jeesusest meie kiriku uksel – Ta pani oma naelaarmides käe armuliselt ja kutsuva ilmega iga koguduseliikme õlale. Jeesus küsis minult: „Kas sa armastad mu inimesi?“ Ma võisin öelda, et armastan neid, kuid samas pidin tunnistama, et paari neist inimestest oli väga raske armastada. Mu silmist jooksid pisarad, kui oma pattu tunnistasin. Seejärel nägin Jeesuse naelaarmides jalgu seismas selle koha peal, kus ma igal nädalal jutlustan. Jeesus ütles: „Ma surin selleks, et andestada ja päästa selle maailma inimesi. Kas sa jutlustad igal nädalal evangeeliumi, südames kõikehõlmav igatsus kadunud hingi päästa?“ Jällegi võisin vastata, et minu igatsus on jutlustada suure innuga kadunute päästmiseks, kuid ma tundsin end Tema kohalolus täiesti väärituna. Pisarad voolasid, kui tunnistasin Jeesusele oma pattu. Siis nägin, kuidas okaskroon Tema pähe surutakse. Kuulsin Jeesust ütlemas: „Ma alandasin end ristisurmani. Kas sina otsid kiitust inimestelt?“ Ütlesin, et ma ei otsi inimeste kiitust, kuid tunnistasin pisarsilmil, et võitlen uhkuse kiusatusega. Tundsin end Tema juures lootusetult vääritult ja vastuvõetamatult ning pisarad purskusid uue hooga. Järsku tõmbas Jeesus oma küljelt kuue ja ma nägin seda kohta, kus oda oli Tema külje läbistanud. Ta ütles: „Neid, kes minu juurde tulevad, ei aja ma kunagi välja.“

Seejärel tundsin Issanda täielikku armastust ja vastuvõttu viisil, nagu ma kunagi varem ei olnud tundnud. Ma teadsin, et mu patud on andeks antud ja et Ta on mu vastu võtnud. Nautisin seda ilmutust, kui kuulsin oma naist trepist alla tulevat. Vaatasin kella – oli südaöö. Kaks tundi olid möödunud kui loetud minutid. Ma ei olnud veel valmis juhtunust rääkima, nii et läksin tagasi voodisse ja pöörasin selja ukse poole, et mu abikaasa ei näeks, et olin ärkvel. Kui ta tuppa astus, küsis ta: „Mis sinuga juhtus?“ Küsisin vastu: „Mis mõttes?“ Ta vastas: „Ma tean, et sinuga on midagi juhtunud. Ma näen seda. Mis juhtus?“ Nii et ma rääkisin talle kõik ära ja selle järel läks mu naine ise elutuppa palvetama. Kuulsin, kuidas ta Jumala poole hüüdis, et ka tema võiks sarnast õnnistust kogeda.

Järgmisel päeval, hingamispäeval, tajusin jutlustades Jumala väge. Sel päeval tegid mitu inimest otsuse Kristuse kasuks. Hiljem küsis üks mees: „Pastor, kas sinuga juhtus eile õhtul midagi?“ Hämmingus, küsisin vastu: „Miks sa nii arvad?“ Ta ütles: „Ma tean, et eile õhtul pidi sinuga midagi juhtuma. Kogu selle aja, kui sa jutlustasid, nägin, kuidas su nägu säras.“ Kui jagasin temaga juhtunut, ütles ta: „Issand on sinu juures käinud.“ Sellel aastal andis 37 inimest oma elu Jeesusele. Ja järgmistel aastatel on olnud sadu, kes on Kristuse kasuks otsustanud. Kiidetud olgu Issand Jeesus!

**Piiblitekstid, mida palvetamisel kasutada**

* Lk 3:21, 22 – Pärast ristimist palus Jeesus, et Püha Vaim tuleks Tema peale.
* Ap 1:5–8 – Te saate erilise väe, kui Püha Vaim teie peale tuleb.
* Ap 2:1–4 – Nad said täis vaimu ja hakkasid erinevates keeltes kõnelema.
* Ap 4:31 – Varane kogudus sai väe, kui nad palusid, et Jumala Vaim nende peale tuleks.
* Ap 8:15–17 – Neid oli vees Jeesuse nimesse ristitud, aga neil oli tarvis Püha Vaimu.
* Lk 11:11–13 – Püha Vaimuga ristimine antakse neile, kes otsivad Teda palves.
* Ap 5:31, 32 – Püha Vaimu antakse neile, kes on valmis Jumalale kuuletuma.

**Palvesoovitusi**

* Kallis Isa, palun risti mind Püha Vaimuga, et võiksin edukalt Sulle elada ja Sind armastada.
* Issand Jeesus, minu suurimaks igatsuseks on, et võiksin Sind maailmas õigesti esindada. Palun valmista mu süda vastu võtma Püha Vaimu ja Sinu armastust mu elus olevate inimestega jagama.
* Palun juhi mind kõigesse tõtte, et võiksin alati teha neid asju, mis on Sinu silmis meelepärased. Palun, et Su Püha Vaim ütleks mulle, mida Sa tahad, et ma teaksin ja jagaksin. Luba, et mu veendumused ja südamekoormad tuleksid Sinu südamest, mitte mu enda isekatest kalduvustest.
* Me palume, et meie armsatele, kes on usust taganenud, tuleks jälle meelde, mida tähendas olla Sinuga ühenduses, ja nende südames tekiks igatsus Sinuga taas kokku saada. Aita neil kogeda ja vastu võtta Sinu armastust ja andestust.
* Issand, palume Sinu kaitset misjonäride üle, kes töötavad ohtlikes paikades.
* Me palvetame 16 miljoni inimese eest Vaikse ookeani lõunaosa divisjoni kuues suurlinnas, kuhu kogudus ei ole eriti jõudnud. Palume igapäevast Püha Vaimuga ristimist sealsetele koguduseliikmetele, kui nad sirutuvad armastusega kadunute poole.
* Me palume, et Püha Vaim aitaks meil mõista, kuidas jõuda nende 406 miljoni inimeseni, kes elavad Põhja-Aasia Vaikse ookeani divisjoni 105 linnas, milleni on kõige vähem jõutud.
* Palun õnnista adventkoguduse kaplanaadi teenistust, mis koondab vanglas teenivaid kaplaneid ja vabatahtlikke.
* Issand, palun ka seitsme (või enama) inimese eest oma isiklikus palvenimekirjas.
* Kohaliku koguduse eestpalved

**5. päev**

**Püha Vaimu vili**

„Aga Vaimu vili on armastus, rõõm, rahu, pikk meel, lahkus, headus, ustavus, tasadus, enesevalitsus - millegi niisuguse vastu ei ole Seadus.“ (Gl 5:22, 23)

**Tunnistus**

„On ilmne, et Püha Vaim on inimsüdamesse tõe istutanud, kui tõde armastatakse ja hinnatakse ning sellesse suhtutakse kui pühasse kingitusse. Siis hakkab südamest üles kerkima armastust nagu elava vee allikast, voolates igavesse ellu. Kui see armastus elab südames, ei ole Kristuse töö töötegijale raske.“ (Ellen White, Review and Herald, 13. veebruar 1894)

Koguduse diakonil, keda tunti abivalmis ja mõjuka mehena, oli üks tõsine iseloomuviga, millest teadsid vaid tema naine ja lapsed. Tööl või teistega vaba aega veetes oli ta kõige meeldivam mees, keda võiks ette kujutada. Kodus oli ta tihti talumatu. Ta võis olla tujukas ja närviline. Mõnel hetkel kees tema viha üle ning ta muutus emotsionaalselt vägivaldseks, karistades oma lapsi karmilt.

Diakonil ei olnud tema probleem teadmata. Ta vihkas ennast selle eest, kuidas ta kodus käitus. Ta mõistis, et tunnistas avalikult üht ja elas kodus teist elu. Vahel ta mõtles, et peaks minema vihaga tegelevasse toetusgruppi, kuid ta pelgas, millised tagajärjed võiksid sellele olla, kui ta koguduses oma probleemi tunnistab. Samuti mõistis, et ta peaks minema nõustaja juurde, kuid teda tõukas eemale mõte sellest, et ta peaks kellelegi tema ärakuulamise eest maksma. Tema uhkus hoidis teda eemal abist, mida ta tegelikult vajas. Ta oli religioosne mees, aga mitte sügavalt vaimulik – tal oli vaja meeleparandust ja Püha Vaimu pidevat ligiolu oma elus.

Ühel sügisel tuli linna jutlustaja, kes viis läbi koosolekute seeria. Oma positsiooni tõttu koguduses käis diakon igal koosolekul, kuigi tema süda oli kui kivi. Nende koosolekute eel oli palju palvetatud ning Püha Vaim tegutses imelisel viisil. Üks noor naine uuendas oma suhet Jeesusega ja tunnistas avalikult oma patte, paludes koguduse palvet ja tuge. Üks mittekristlasest naine, kes koosolekutel käis, andis oma elu Jeesusele. Elud muutusid, kui inimesed igaõhtustele üleskutsetele vastasid.

Koosolekuseeria lõpu poole tõusis ühel õhtul ka diakon, kui inimesi ette kutsuti. Pisarad põskedel voolamas, läks ta ette koos teistega, kes olid Jumala kõnetusele oma südames vastanud. Kirikusaali ees langes ta põlvedele, tõstis käed ja ütles vaju häälega: „Jumal, ole mulle, patusele, armuline!“ Inimesed, kes diakonit tundsid, olid tema avalikust palvest hämmastuses, kuid asi ei piirdunud sellega. Diakon tõusis püsti, pöördus koguduse poole ja ütles: „Mul on kohutav vihaprobleem. Ma ei ole selline abikaasa ega isa, nagu ma peaksin olema. Ma pean oma patte tunnistama, otsima abi ja olema kodus see mees, keda te usute mind olevat avalikult.“ Nüüd kogunesid tema naine ja lapsed tema ümber, nuttes ja temast kinni hoides. Seejärel ümbritsesid neid koguduseliikmed, pastor pani oma käe tema õlale ja nad pidasid maha ühe vägeva palvekoosoleku!

Diakon pidas sõna. Pastori abiga leidis ta nõustaja ning samuti läks ta vihaprobleemidega tegelevate inimeste gruppi. Kuid mis kõige tähtsam, ta hakkas igal nädalal koos pastoriga Piiblit uurima – mitte selleks, et mõista õpetusi, vaid selleks, et leida suhe Jeesusega. Püha Vaim õnnistas diakonit ja hakkas teda Vaimu viljaga täitma. Mitte ainult tema naine ja lapsed ei näinud muutusi, vaid neid nägid ka koguduseliikmed ja kogukond. Diakon oli leidnud rahu. Temast sai palju lahkem mees. Tema lahkus ja armastus, eriti naise ja laste vastu, oli ilmselge kõigile. Püha Vaimu ligiolu muutis tema kodu tükikeseks taevaks maa peal.

**Palvesoovitusi**

* Kallis Jeesus, tahan peegeldada Sinu iseloomu kõigile, keda tunnen ja kellega kohtun. Täida mind Püha Vaimuga ja lase Vaimu viljal mu südames kaugele paista.
* Palun aita mul olla autentsem kristlane nii kodus kui igal pool mujal. Nähku need, kes mind kõige paremini tunnevad, Sind mine kaudu kõige selgemalt.
* Muuda mind õnnistuste jõeks, kui ma jagan Sinu armastus, rõõmu ja rahu selles maailmas, milles elan.
* Kui veedan aega palves ja Piiblit uurides, palun risti mind aina enam Püha Vaimuga. Lase armu lõppematul vool minu kaudu katkise maailmani jõuda.
* Õnnista Issandat, mu hing, ja kiida Tema püha nime. Täitku Tema rõõm mu südant!
* Issand, palun kinnita kõigi kogudusetöötajate südant, kes on nõrkenud. Tuleta neile meelde, et nad täidavad Sinu tahet. Palun lase neil näha oma töö vilju, isegi kui see on vaid üks pöördunud hing.
* Issand, peame meeles oma hingamispäevakooli õpetajaid. Palun anna neile arusaamist sellest, kui tähtis on nende töö meie laste heaks.
* Issand, palume Sinu juhatust mõjukeskustele, tervise- ja pereprogrammidele ja rajaleidjate klubidele üle kogu maailma.
* Issand, näita meile, kuidas jagada aina rohkem kirjandust (nii trükitud kui elektroonilist) oma kogukondades. Me palume, et inimesed loeksid neid materjale ja Püha Vaim veenaks neid Piibli tões.
* Palun lase tõusta kirjandusevangelistidel, vabatahtlikel tudengitel, kirjanikel, IT-spetsialistidel ja sponsoritel, et lootuse- ja elusõnad võiksid levida.
* Palvetame 7 inimese pärast oma palvenimekirjas. Tööta vägevalt nende elus. Me toetume tekstile 1. Johannese 5:16.
* Kohaliku koguduse eestpalved

**6. päev**

**Püha Vaimu annid**

„Armuandides on küll erinevusi, aga Vaim on seesama, ja teenimisviisides on erinevusi, aga Issand on seesama, ja väeavaldustes on erinevusi, aga Jumal on seesama, kes teeb kõike kõikides. Aga igaühele antakse Vaimu avaldus ühiseks kasuks.“ (1Kr 12:4–7)

**Tunnistus**

Jumala Püha Vaim valmistab ette töötajaid, nii mehi kui naisi, et neist saaksid Jumala karja karjased. /…/ Need, kellel on usku sellesse jumalikku Abilisse [Pühasse Vaimu], arenevad jätkuvalt. Neile antakse annina väge riietada tõesõnum pühasse ilusse.“ (Ellen White, „Evangeeliumitöölised“, lk 96, 97)

Minu kontoris helises telefon. „Kas ma räägin seitsmenda päeva adventistide koguduse pastoriga?“ uuris naisehääl. „Jah,“ vastasin ma. „Te peate otsekohe haiglasse tulema. Meil on siin tugevate südamerütmihäiretega patsient. Kardame, et see naine sureb, aga ta ei lase meil ennast aidata enne, kui seitsmenda päeva adventkoguduse pastor tema eest palvetab. Ta kordab, et kui adventkoguduse pastor tema eest palvetaks, saaks ta terveks. Palun tulge kiiresti!“

Haigla poole sõites palvetasin: „Issand, see haiglakülastus teeb mulle muret. See naisterahvas räägib kõigile, et kui adventkoguduse pastor tema eest palvetab, siis ta terveneb. Me mõlemad teame, et Sa ei tervista alati inimesi. Mida küll need õed ja arstid arvavad, kui Sa ei tervenda seda naist?“ Mulle tundus, justkui oleks Jumal vastanud: „Miks sa selle pärast muretsed?“ „Ma olen mures Sinu maine pärast,“ vastasin mina. „Teeme nüüd ühe asja selgeks,“ näis olevat Jumala vastus, „sa oled mures minu maine pärast?“ „Ma tean, et see kõlab tobedalt, aga mida inimesed ütlevad – ja mida ütleb see naine –, kui Sa teda terveks ei tee?“ Jumal kõneles mu südame vastu: „Sinu kohus on olla kuulekas. Minu kohus on oma maine eest muretseda.“ „Sul on õigus,“ vastasin. „Ma usaldan, et Sa teed just seda, mis on parim.“

Haiglasse jõudes sain patsiendi ukse taga kokku nelja õega. „Kas teie olete see adventistist pastor?“ küsis üks neist. „Minge nüüd ruttu sisse ja palvetage, et me saaksime ometi oma tööd teha!“ Teadsin sellest nimest, mille õde oli mulle telefonikõne ajal öelnud, et patsient ei olnud minu ega ühegi ümberkaudse adventkoguduse liige. Imestasin, miks tal oli vaja, et just adventkoguduse pastor tema eest palvetaks, aga selleks vestluseks ei olnud meil praegu aega. Tema südamemonitor näitas väga korrapäratut südametegevust. Ma teadsin, et temaga ei ole lugu hea. Astusin palatisse ja võtsin tema parema käe oma pihku. Ta pööras veidi, avas silmad ja küsis: „Kas sina oled adventkoguduse pastor?“ „Jah,“ vastasin. „Kui sa minu eest palvetad, saan terveks,“ ütles ta.

See ei olnud õige hetk jutluseks või piiblitunniks haigete eest palvetamise teemal. Küsisin vaid: „Õde, kas oled valmis laskma Jeesusel otsustada, mis siin täna juhtub?“ „Oo, jaa, pastor,“ ütles naine, „aga ma tean, et kui sa palvetad, siis ma saan terveks!“ Niisiis sulgesin silmad ja palusin taeva Jumalal näidata sellele naisele oma väge ja armu. Palusin Tal austada oma nime õdede ja arstide ees ja et selle naise tervenemine võiks olla tunnistuseks paljudele inimestele. Palusin Jumalal ta tervendada, et kui see on Tema tahtmine, kui see võiks Tema nime austada ja kui see oleks selle naise jaoks parim lahendus. Lõpetasin oma palve Jeesuse nimel ja ütlesin: „Aamen.“ Tegin oma silmad lahti, vaatasin südamemonitori – ja see näitas täiuslikku rütmi! Naine haaras õhinal mu käest ja ütles: „Ma tunnen end suurepäraselt. Ma olen terve! Ma teadsin, et kui adventkoguduse pastor minu eest palvetaks, saaksin terveks!“

Mulle tuli meelde see, kuidas Jeesus sellistes olukordades oli käitunud, nii et ütlesin: „Õde, sinu usk on sind aidanud!“ Tänasin Jumalat ja kõndisin palatist välja. Õed küsisid: „Kas me võime nüüd sisse minna?“ Vastasin: „Jah, aga mul on tunne, et tal ei ole teid enam vaja.“ Nende silmad läksid suureks ja nad kiirustasid palatisse. Ma ei tea, mis siis edasi sai, sest ma lahkusin haiglast. Ma ei tahtnud, et õed või see naine vaataks mulle otsa, justkui oleksin ta tervendanud. See oli Püha Vaimu tervendamise and, mis oli sel hetkel naise jaoks avaldunud.

**Piiblitekstid, mida palvetamisel kasutada**

* 1Kr 12:9 – Siin kirjeldatakse tervendamise andi. Issandal on palju teid, kuidas kedagi tervendada, ja Ta tahab oma rahva kaudu lasta sellel annil avalduda.
* Ef 4:11–13 – Püha Vaim soovib oma rahvale mitmesuguseid ande anda. Jumalal on selles osas ka sinu jaoks plaan.
* Lk 5:17 – tervendamiseks on tarvis Issanda väge.
* 1Kr 14:1, 13 – Igatse Vaimu ande ja palu, et võiksid neid vastu võtta.
* Ilm 1:10 – Kui Püha Vaim tuleb meie peale, kuuleme Jumalat uuel ja võimsal viisil.

**Palvesoovitusi**

* Siin ma olen, Issand, kasuta mind oma töös. Täida mind oma Püha Vaimuga ja varusta oma andidega.
* Kallis Jeesus, tahan Sinu nimel midagi siin maailmas muuta. Ma ei ole rahul kirikupingis istumisega. Anna mulle oma Vaimu väge ja ande, mille oled minu jaoks valinud, et saaksin murda selles maailmas patu väge.
* Issand, paljunda oma ande hariduse, väljaõppe, kogemuse ja palve kaudu. Me pühendame kõik oma talendid Sulle ja palume alandlikult, et lisaksid neile oma üleloomuliku õnnistuse, et evangeelium võiks võimsalt levida.
* Me palvetame enam kui 8000 adventkooli ja nende koolide 2 miljoni õpilase eest. Õpetatagu neis koolides alati Piibli tõde ja juhatagu need paigad noori inimesi misjoni- ja teenistustöö juurde.
* Issand, anna meile tarkust, kuidas jõuda sekulaarsete kultuurideni, keda ei huvita religioon. Purustagu Sinu Püha Vaim müürid, mis ümbritsevad sekulaarsete inimeste südant.
* Palvetame inimgruppide eest Aasias, kellel ei ole kristlikku tausta. Anna meile erilist tarkust, kuidas nende vajadusi täita.
* Issand, palun inspireeri seitsmenda päeva adventiste üle kogu maailma palvetama nii nagu ei kunagi varem Püha Vaimu hilise vihma pärast. Palume, et täidaksid Joeli 2., Hoosea 6. ja Apostlite tegude 2. peatüki tõotused.
* Näita, kuidas saaksime rahuldada põgenike praktilisi ja vaimulikke vajadusi. Olgu meie kogudus tuntud selle poolest, et armastame kõiki, ükskõik kes nad on või kust nad tulevad.
* Palvetame 541 rahvusgrupi eest Lõuna-Aafrika India ookeani divisjoni 18 riigis. Palun juhi nad Piibli tõe juurde.
* Palume ka seitsme (või enama) inimese eest oma isiklikus palvenimekirjas.
* Kohaliku koguduse eestpalved

**7. päev**

**Pühas Vaimus palvetamine**

„Ja palve ja anumisega palvetage igal ajal Vaimus ning selleks valvake kogu püsivusega ja eestpalvetega kõigi pühade eest.“ (Ef 6:18)

**Tunnistus**

„Kristus, meie Vahemees, ja Püha Vaim paluvad lakkamatult inimeste eest, kuid Vaim ei palu nii, nagu seda teeb Kristus, kes pakub oma lepitavat verd, mis on valatud maailma algusest; Vaim on see, kes töötab meie südame juures, tuues sealt esile palveid ja patukahetsust, ülistust ja tänu. Tänu, mis meie huulilt voolab, on Püha Vaimu hingekeeli puudutava töö tulemus, kes toob esile pühi mälestusi, äratades südame muusika.“ (Ellen White, SPA piiblikommentaar, 6. kd, lk 1077–78)

Palve on paras väljakutse. Me ei näe Jumalat ja suurem osa meist kuuleb Teda harva, kui üldse. Me ei saa Teda puudutada ja vahel on tunne, et vastused palvetele on harvad. Meil on palju küsimusi selle kohta, kuidas palve töötab või miks ta ei näi töötavat.

Mäletan, kuidas palvetasin noore mehena ja see oli frustreeriv. Tihti muutusin uniseks (silmad kinni ja pea langetatud) ja teinekord läks mõte rändama asjade juurde, mida oli vaja teha, selle asemel et jääda Jumalaga vestlemise juurde. Laulud nagu „Vaiksel palvetunnil“ jäid minu jaoks arusaamatuks. Kuidas võiks keegi terve tunni jutti palvetada? Ma suudan vaevu 15 minutit vastu pidada. Üks uuring näitab, et pastorid pühendavad iga päev palvele 7–10 minutit. Ma tundsin end süüdi. Kõigist asjadest, millele pastor peaks aega pühendama, on palve kõige tähtsam.

Kui uurisin süvitsi Püha Vaimu teemat, jõudsin sellise tekstini: „Samuti tuleb ka Vaim appi meie nõtrusele: me ju ei tea, kuidas palvetada, nõnda nagu peab, kuid Vaim ise palub meie eest sõnatute ägamistega.“ (Rm 8:26) Ma ei mõistnud tollal seda teksti täielikult, kuid ma sain aru, et Püha Vaim aitab meil palvetada. See mõte iseenesest hakkas mu palveelu muutma. Jumal oli lubanud, et Ta aitab mul palvetada, nii et hakkasin sellele lubadusele kogu südamest toetuma. Kui hakkasin uniseks jääma, toetusin sellele tõotusele. Kui mu mõtted läksid uitama, tuletasin seda tõotust meelde. Tasapisi hakkasid mu palvete kvaliteet ja palvete kestus paranema. Ning kui ma veetsin rohkem aega palves, hakkasid isiklikud probleemid lahenema või kadusid sootuks ning imed hakkasid juhtuma. Ma ei oska seda selgitada, aga tõsiasi on, et palves veedetud aja pikkus on sama oluline kui meie palvesõnade kvaliteet.

Kuigi palve on vahel jätkuvalt väljakutseks, leian, et aeg lendab kiiremini ja mul ei ole enam probleeme unisuse või uitavate mõtetega. Ma tean, et Jumal kuuleb mu palveid, samamoodi tean, et Ta vastab neile omal ajal ja viisil. Nii et piibellikus mõttes tähendab Vaimus palvetamine inimlikku pingutust parandada oma palveaega, samal ajal usaldades, et Püha Vaim inspireerib ja väestab meid.

**Praktilisi ideid palveelu parandamiseks**

* Palveta läbi Pühakirja. Loe üks tekst ja palveta selle pärast, mida just lugesid.
* Kasuta muusikat. Koguduse lauluraamatus ja ka teistes laulikutes on palju palveid. Kasuta neid palveid, et väljendada seda, mida tahad öelda. Laulmine on üks palvetamise vormidest.
* Palveta paigas, kus on värske õhk ja mis on eemal kõikidest segajatest.
* Pea palvepäevikut. Paljud inimesed naudivad oma palvete kirjapanemist ja leiavad, et see aitab neil oma mõtteid ning sõnu selgemalt väljendada.
* Leia palvekaaslane, kellega palvetada kas kokku saades või telefoni teel.
* Osale palvekoosolekutel (kirikus või koguduseliikmete kodus) või tee ise algust palvegrupiga.
* Tee nimekiri teemadest, mida pead Jumalaga arutama.

**Piiblitekstid, mida palvetamisel kasutada**

* Jd 20 – Kasvatame oma usku, palvetades Püha Vaimus.
* Ef 6:18 – Paluge Vaimus igasuguste asjade pärast.
* Lk :12 – Jeesus palvetas terve öö.
* Lk 11:11–13 – Püha Vaim tuleb meie juurde palvevastusena.
* 1Tm 2:1 – Palve on kõige olulisem asi.
* Lk 22:43 – Jumalik abi tugevdab meie palveid, nagu Jeesuse puhulgi.
* 1Ms 32:24 – Jaakob võitles Jumalaga. Vahel on palvetamine samasugune raske võitlus.
* Lk 18:1 – Meid õnnistatakse, kui palvetame pidevalt ega kaota julgust.
* Sk 12:10 – Meie ja meie perede peale valatakse armu ja palve vaim.

**Palvesoovitusi**

* Kallis Isa, muuda mind palveinimeseks ja kasuta mind teiste inimeste õnnistamiseks. Palun vala minu peale oma Püha Vaim ja anna mulle jõudu.
* Issand, palun sõitle saatanat ja kurje ingleid, kes tahavad mind aheldada. Anna mulle võit mu pattude üle oma vere väes.
* Palun päästa meie lapsed ja lapselapsed. Saada kõik taeva inglid neid igavesse ellu juhtima. Murra saatana võim nende elus, aita neil näha Sinu headust ning anna neile meeleparanduslik süda.
* Õnnista meie pastoreid, õpetajaid, evangeliste ja kõiki koguduseliikmeid palvevaimuga. Tõusku Sinu rahva ühendatud palvehääl taeva poole võimsa tänu- ja eestpalvekoorina.
* Issand, palume Sinu kaitset haavatavate laste ja teismeliste üle. Palume, et Sa kaitseksid neid inimeste eest, kes tahavad neid ära kasutada.
* Palume, et laseksid esile tulla linnamisjonäridel, kes rajaksid kogudusi 806 inimgrupi hulgas Inter-Euroopa divisjoni 20 riigis.
* Palun lase esile tulla koguduseliikmete armeel, kes rajaksid kogudusi 948 inimgrupi hulgas Inter-Ameerika divisjoni 38 riigis.
* Issand, palun juhi otsuseid 2020. aasta peakonverentsi töökoosolekul. Olgu delegaadid, koguduse juhid ja külastajad täidetud vaimuliku ärkamise ja armastuse vaimuga.
* Toome sinu ette seitse inimest oma isiklikust palvenimekirjast. Tõmba neid inimesi enda poole.
* Kohaliku koguduse eestpalved

**8. päev**

**Püha Vaimule kuuletumine**

„Seepärast ma ütlen teile: Inimestele antakse andeks iga patt ja teotamine, aga Vaimu teotamist ei anta andeks.“ (Mt 12:31)

**Tunnistus**

„Keegi ei peaks mõtlema patust Püha Vaimu vastu kui millestki müstilisest ja ebamäärasest. Patt Püha Vaimu vastu on see, kui inimene hülgab järjepidevalt meeleparanduse üleskutse.“ (Ellen White, SPA piiblikommentaar, 5. kd, lk 1093)

Ka Vaimuga täidetud inimesed teevad vahel vigu. Nii Aabrahamil, Moosesel, Taavetil kui ka Peetrusel oli iseloomuvigu ja langusi kiusatuse hetkedel. Isegi Jeesusel olid kiusatused (Mt 4), kuigi Ta ei andnud neile kunagi järele. Nii et see, et käime praegu Vaimus, ei tähenda, et me ei võiks kunagi vigu teha. Samas vigade tegemine ei ole sama mis südame paadutamine patus.

Üks eakas naine oli muutunud kalgiks, tõrjuvaks ja vihaseks. Ta ei olnud sõbralik kellegi vastu peale oma lähedaste ja kauaaegsete sõprade. Kui kirikus oli külalisi, tegi ta tihti solvavaid märkusi nende laste, riietuse või millegi muu kohta. Tema inetu kriitika solvas äsja ristitud koguduseliikmeid ja teisi inimesi. Mõned muutusid nii julgusetuks, et nad ei tahtnudki enam tagasi kirikusse tulla. Ma ei teadnud sellest olukorrast midagi kuni ühe kogudusevanemate koosolekuni. Küsisin kogudusevanemate käest, kas nad teavad, miks külalised enam tagasi kirikusse ei tule. Mitu pead vajus vaikselt norgu. Lõpuks võttis üks kogudusevanem sõna: „Pastor, meie koguduses on naine, kes ei suuda oma keelt talitseda. Ta räägib taga ja kritiseerib peaaegu kõiki inimesi. See on põhjus, miks inimesed ei taha siia tagasi tulla.“ „Kui kaua on selline olukord kestnud?“ küsisin. „Palju aastaid,“ oli vastus. „Miks ei ole keegi midagi ette võtnud?“ jätkasin. „Paar pastorit on üritanud, aga asjad ei muutu kunagi.“ „See asi ei saa edasi kesta,“ ütlesin. „Nii et mul on selline ettepanek. Ma külastan seda naist ja palun, et ta kahe nädala jooksul oma käitumist muudaks. Kui ta ei ole nõus muutuma, võtame tema küsimuse üles järgmisel nõukogu koosolekul. Kas te, vanemad, toetate seda plaani?“ Kogudusevanemad olid ühehäälselt nõus.

Valmistusin seda prouat külastama. „Ma tean, miks sa siin oled,“ ütles ta, kui tema elutoas istet võtsin. „Kas tõesti?“ küsisin. „Jah,“ vastas ta, „sa oled siin, et rääkida sellest, kuidas ma inimestesse suhtun.“ „See on sulatõsi, aga kuidas sa seda teadsid?“ „Sest kaks varasemat pastorit on siin samal teemal rääkimas käinud.“ „Kas see muutis midagi?“ küsisin. „Ei muutnud.“ „Miks?“ „Sest mul on õigus öelda, mida ma õigeks pean, ja inimesed on üldse liiga tundlikud. Neil on kogu aeg tunded käepärast võtta.“

Rääkisin kristlikust käitumisest, kasutades piiblitekste nagu Ef 4:29–31, aga proua ei olnud nõus midagi muutma. Südames palvetades, ütlesin: „Sul on kaks nädalat, et oma käitumist muuta, vastasel juhul pean sinu distsiplinaarküsimuse koguduse nõukogus üles võtma. Mul on selles kõigi kogudusevanemate poolehoid.“ „Seda sa küll ei tee!“ teatas ta. „Oo, jaa, ma teen seda, kui sa ei muuda viisi, kuidas sa inimestega suhtled.“ „Ma ei usu, et kogudusevanemad sind selles toetaksid,“ ütles ta. „Nad juba toetavad mind, sa võid nende käest üle küsida, aga asjad on just nii.“ Selle peale istus ta maha ja mõtles asja üle vaikselt. Ütlesin õrnalt: „Me armastame sind ja soovime, et oleksid osaks meie kogudusest, aga see käitumine peab muutuma.“

Järgmisel hingamispäeval ei olnud teda kirikus. Tema sõbrad vältisid mind. Ma teadsin, et nende kõigi jaoks on olukord raske. Sellest järgmisel hingamispäeval, kui kaks nädalat hakkasid ümber saama, tuli ta kirikusse. Läksin tema juurde teda tervitama. Tema nägu oli tõsine, aga ta võttis mu käe ja hoidis seda tugevalt oma käes. „Pastor,“ ütles ta, „ma olen mõelnud kõige üle, mida sa rääkisid. Tahan, et sa teaksid, et ma saan selgelt aru, et olen kõik need aastad valesti käitunud. Ma loodan, et andestad mulle, mul on plaanis ka kõigilt kogudusevanematelt ja tervelt koguduselt andestust paluda. Jumala abiga saab minust teistsugune inimene.“ Tema silmis helkisid pisarad, kui ta seda tunnistas, ja mul on hea meel teatada, et ta jäi oma lubadusele truuks. Inimesed hakkasid tagasi kirikusse tulema ning kogudus kasvas jõudsalt.

**Piiblitekstid, mida palvetamisel kasutada**

* Mt 12:31, 32 – Patu vabandamine ja Jumala koha hõivamine on jumalateotus (Mk 2:7–11, Jh 10:33).
* Hb 6:4–6 – Ka tõeliselt pöördunud inimesed võivad Jeesusele selja keerata.
* Hb 4:7 – Parim aeg, mil Püha Vaimu häälele kuuletuda, on siis, kui Ta esimest korda sind kõnetab.
* Ap 7:51 – Ärge pange vastu Püha Vaimu juhtimisele ja hoiatustele.
* Lk 13:34 – Anna oma elu Jeesusele enne, kui on liiga hilja, nagu juhtus Tema kalli Jeruusalemmaga.

**Palvesoovitusi**

* Kallis Isa, et ma alati Sinu häält kuulda võtaksin. Andesta need korrad, kui olen olnud kangekaelne. Ava mu silmad ja kõrvad, et tunneksin ära Sinu tahtmise, ning anna mulle julgust Sulle kuuletuda.
* Kallis Jeesus, andesta mulle valu, mida olen Sulle põhjustanud, kui ma ei ole soovinud oma pattudest lahti lasta. Palun ära võta minult oma Püha Vaimu ning pehmenda mu südant vastu võtma Sinu korraldusi.
* Palun andesta meie kogudusele, et me ei ole alati Sinu häält Piiblis tähele pannud. Aita meil kogudusena end patust puhastada ja taasta oma Vaimu kohalolu meie keskel.
* Loo meile puhas süda, Jumal, ja uuenda meie sees kindel vaim. Ära heida meid oma palge eest ning ära võta meilt oma Püha Vaimu. Taasta meie südames oma pääste rõõm. Siis saame patustele õpetada Sinu teid ja nad tulevad Sinu juurde (Ps 51).
* Isa, me teeme eestpalvet nende eest, kes on olukordade ohvrid või keda kontrollivad sõltuvused. Palun purusta ahelad, mis neid seovad! Luba, et võiksime nad armastuse ja hoole kaudu Sinule tagasi võita.
* Palun õpeta meile, kuidas kuulutada oma põhiõpetusi selgelt, loovalt ja piibellikult. Olgu Jeesuse armastus kõige selle keskmes, mida me usume.
* Palume, et valmistaksid ette noori, kes rajaksid kogudusi 789 inimgrupi hulgas Põhja-Ameerika divisjoni 9 riigis.
* Palume, et laseksid esile tulla meditsiinimisjonäridel, et rajada kogudusi 830 inimgrupi hulgas Kesk-Aafrika idaosa divisjoni 11 riigis.
* Palume, et laseksid esile tulla palvesõduritel, et nad palvetaksid 2568 inimgrupi eest Lõuna-Aasia divisjoni neljas riigis.
* Palume, et esile tõuseksid uued noortejuhid, ning palun õnnista täiskasvanud noorte väljaõppeprogramme.
* Kohaliku koguduse eestpalved

**9. päev**

**Püha Vaimu töö**

„Pärast seda nägin ma veel teist inglit, kellel oli suur meelevald, tulevat taevast alla, ning maailm läks valgeks tema hiilgusest. /…/ Ja ma kuulsin teist häält taevast hüüdvat: „Tulge temast välja, mu rahvas, et te ei saaks tema pattude osaliseks ning et te ei kannaks midagi tema nuhtlustest!““ (Ilm 18:1, 4)

**Tunnistus**

„Meil on suur vajadus Püha Vaimu sisemise töö järele. Vaim on oma olemuses ja avaldumises läbinisti jumalik. Jumal tahab teile anda rikkalikult Vaimu avaldusi; nii saate töötada väega, mida te ennist ei oleks osanud uskudagi. Armastuse, usu ja lootuse kohalolu on pidev. Võite välja astuda usus, teades, et Püha Vaim on koos teiega.“ (Ellen White, „Evangelism“, lk 299)

Ühel päeval toimub Jumala tõelise rahva hulgas kogu maailmas suur ärkamine. Püha Vaim tuleb enneolematu väega maa peale. Seda Püha Vaimu liikumist võrreldi Piibli aegadel hiliste vihmadega, mis Lähis-Idas maha sadasid, et valmistada vilja küpsemiseks ja lõikuseks (Sk 10:1). Ühel päeval läheb Jumala rahvas välja, et jagada oma usku kõigil võimalikel viisidel. Kristuse kaudu sünnivad imeteod. Tuhanded, võib-olla isegi miljonid, saavad päästetud. Püha Vaimu tööks on kadunute päästmine ja ei ole olemas suuremat rõõmu kui selles töös osalemise rõõm.

Ühel hingamispäeval tulid Lance ja tema abikaasa Renae esimest korda adventkirikusse. Keegi oli jätnud raamatu „Koduseid piiblilugemisi“ nende kodu trepile. Tänu teatud olukordadele nende elus otsustasid Lance ja Renae uurida, mida sellel raamatul oli öelda. Raamatut lehitsedes märkasid nad hingamispäeva teemat, mis tekitas neis tõsise huvi. Nad uurisid seda peatükki hoolega ja jõudsid seejärel veendumusele, et neil on tarvis üles leida see kogudus, kes selle raamatu oli trükkinud. Märgates, et raamat oli trükitud seitsmenda päeva adventistide koguduse poolt, leidsid nad meie kiriku ja külastasid seda järgmisel hingamispäeval. Lance hoidis käes „Koduseid piiblilugemisi“ ja küsis: „Kas see kogudus trükkis selle raamatu?“ „Jah, seda tegime meie,“ vastasin. „Väga tore,“ jätkas Lance, „meil on terve ports küsimusi. Kas sul oleks kuidagi võimalik meie juurde tulla ja meile piiblitundi pidada?“ Loomulikult kinnitasin neile, et teeksin seda rõõmuga.

Kui ma neid külastasin, sain teada, et Lance, Renae ja nende kaks poega igatsesid oma ellu suuri muutusi. Nad olid langenud alkoholi ja narkootikumide küüsi ning nende abielu kannatas selle tõttu tugevalt. Ma teadsin, et neil on vaja Jeesuse vabastavat väge. Kui jagasin nendega evangeeliumit, pidevalt südames Jumala abi pärast palvetades, nägin, kuidas Püha Vaim neid sügavalt veenab. Lõpetasin evangeeliumi esitluse ja küsisin: „Kas on mingit põhjust, miks te ei peaks soovima oma elu Jeesusele anda?“ Nad vastasid, et on Jeesuse andestuse ja pääste eest südamest rõõmsad. Põlvitasime kohe palveks ja ma juhatasin neid palve kaudu patukahetsuse ja Jeesuse vastuvõtmiseni Päästja ja Issandana. Pisarad silmas, kordasid nad minu järel palvet ning siis tõusime rõõmsalt püsti. Püha Vaimu imetabane vägi oli selgelt kohal. Nad olid nüüd Jumala lapsed.

Kui saabusin järgmisel nädalal meie järgmisele kokkusaamisele ning olin vaevu nende elutuppa astunud, küsis Lance: „Pastor, mida sa arvad suitsetamisest? Kas see on midagi, mida kristlane tohib teha?“ Ma pakkusin, et võime sellel õhtul õppida tervisliku eluviisi kohta, mida me ka tegime. Selle piiblitunni ja meie järgmiste kokkusaamiste tulemusel said Lance ja Renae vabaks kõigist saatana köidikutest, milles nad olid sipelnud. Üsna pea nad ristiti ning mõlemast said võimsad abilised Kristuse töös, kes jagasid oma tunnistust ja andsid piiblitunde oma pereliikmetele ning sõpradele. Nad ühinesid Püha Vaimuga Tema töös, jagades kõikjal enda ümber evangeeliumit. Milline ime!

**Piiblitekstid, mida palvetamisel kasutada**

* Mt 28:19, 20 – iga Jeesuse järgija peaks tegema kõik, mis temast oleneb, et kuulutada päästeevangeeliumi.
* Jh 16:13 – Kui Püha Vaim tegutseb, tõmbab Ta inimesi Jumala Sõna tõe poole.
* Ap 4:29–31 – varane kogudus palus, et Jumal täidaks nad oma Vaimuga, nii et nad võiksid Jumala Sõna julgelt kuulutada.
* Ef 4:11, 12 – Püha Vaimu annid on mõeldud selleks, et varustada kristlasi koguduse tööks ja selle ülesehitamiseks.
* Ap 9:36–42 – Imede eesmärk on anda inimestele tõendeid, millele toetudes Jeesusesse uskuda.
* Mk 16:15–18 – Minge kõike maailma, tervendage haigeid, kuulutage sõnumit, näidake kõigile Jumala iseloomu.
* Jesaja 6:8 – Siin ma olen, Issand, saada mind.

**Palvesoovitusi**

* Kallis taevane Isa, muuda mind oma teenijaks ja aita mul jagada Sinu armastuse ja pääste sõnumit.
* Sinu armu läbi püüdlen selle pole, et oleksin haritud ja varustatud, et jagada evangeeliumit just nii nagu Sa tahad, et ma seda teeksin, Issand.
* Risti mind oma Püha Vaimuga, et ma suudaksin ületada takistusi ja hirmu. Saagu minust Su väe ja päästesõnumi kanal.
* Õnnista pastorite, piiblitööliste, õpetajate ja evangelistide pingutusi kogu maailmas. Täida n oma väe ja autoriteediga. Saagu veel miljonid päästetud sel aastal!
* Aita meie peredel kiirata Sinu armastust oma kodudes ja kogukondades. Palume, et tooksid üksmeele kodudesse, parandaksid katkised suhted, kaitseksid haavatavaid ärakasutamise eest ja ilmutaksid oma pühitsevat väge näiliselt lootusetutes olukordades.
* Toitugu meie koguduse liikmed üle maailma iga päev Jumala Sõnast. Püüdku me leida Sind igapäevaste isiklike palvete kaudu. Tuleta meile meelde, et ilma Sinuta ei suuda me midagi teha.
* Palume, et laseksid esile tulla õdedel ja arstidel, kes rajaksid kogudusi 1978 inimgrupi hulgas Kesk-Aafrika lääneosa divisjoni 22 riigis.
* Palvetame 49 miljoni inimese pärast, kes elavad Trans-Euroopa divisjoni linnades, milleni on kõige vähem jõutud.
* Issand, tee nii, et meie noored mitte ainult ei jutlustaks, vaid oleksid ise jutluseks. Palume Sinu õnnistusi ülemaailmsele noortepäevale ja 100 000-le noorte täieliku pühendumise initsiatiivile.
* Palume seitsme inimese pärast oma isiklikus palvenimekirjas. Anna neile süda, mis tunneks Sind, nagu on kirjas Jeremija 24:7.
* Kohaliku koguduse eestpalved

**10. päev**

**Pühasse Vaimusse jäämine**

„Ja ma palun Isa ja ta annab teile teise Lohutaja, et tema oleks teiega igavesti. /…/ Ma ei jäta teid orbudeks, ma tulen teie juurde. /…/ Kui keegi armastab mind, küll ta peab minu sõna, ja minu Isa armastab teda ja me tuleme ja teeme eluaseme tema juurde.“ (Jh 14:16, 18, 23)

**Tunnistus**

„Kui sa ärkad hommikul, kas tajud oma abitust ja oma vajadust jumaliku jõu järele? Ja kas teed oma vajadused taevasele Isale alandlikult ja innukalt teatavaks? Kui jah, siis inglid panevad su palveid tähele, ja kui need palved on teele saadetud siirastelt huultelt, siis on neil hetkedel, kui oled patuohus või mõjutad kedagi teist valesti käituma, sinu juures su kaitseingel, suunates sind paremale teele, valides sinu eest sinu sõnu ja mõjutades su tegusid.“ (Ellen White, „Kuulutus noortele“, lk 90)

Ühel hingamispäeval pesin kiriku köögis ühislõuna järel nõusid. Noor vahetusõpilane Venemaalt kuivatas nõusid. Ma teadsin, et see tütarlaps ei ole kristlane, nii et palvetasin oma südames, kuidas võiksin seda ühist aega hästi ära kasutada. „Mul on sulle üks küsimus, kui sa ei pahanda,“ ütlesin. „Pole probleemi, mida sa tahad küsida?“ vastas tema. „Miks on nii, et suur osa venelastest ei ole kristlased?“ küsisin. „Sama hästi võid küsida, miks mina ei ole kristlane,“ vastas ta muiates. „Okei,“ vastasin samasugusel kergel toonil, „miks on nii, et sa ei ole kristlane?“ „Mul lihtsalt ei ole Jumala olemasolu kohta mingeid tõendeid,“ vastas ta otsekoheselt. Siis küsis ta: „Aga miks sina oled kristlane?“ „Sest mul on neid tõendeid kuhjaga!“ vastasin. Ta naeris ja ütles: „Okei, millised su tõendid siis on?“ Seejärel jagasin temaga, mida Jumal on minu elus teinud.

„Kui oled nõus proovima, siis mul oleks sulle üks eksperiment,“ ütlesin talle. „Ma usun, et kui sa selle eksperimendi läbi viid, leiad Jumala olemasolu kohta tõendeid. Ma tahaksin, et loeksid järgmise 30 päeva jooksul Johannese evangeeliumit. Kui sa jõuad raamatu enne 30 päeva lõppu läbi, siis alusta lihtsalt otsast peale. Samuti tahaksin, et palvetaksid Jumala poole, kui keegi ei näe. Räägi Talle asjadest, mida ainult sina tead, ja palu Tal teha midagi, mida jällegi tead vaid sina, ja vaata, mis juhtub.“ „Hea küll,“ ütles ta, „see kõlab tehtavalt. Sellest saab põnev eksperiment.“

Vahetusõpilasena pidi ta minema, kuhu iganes tema „kasupere“ läks, et ta saaks kogeda kohalikku kultuuri. Nii et ta tuli igal nädalal koos oma perega kirikusse. Kaks nädalat pärast seda, kui ta oli eksperimendiga algust teinud, läksin kirikus tema juurde ja küsisin: „No nii, kuidas eksperiment edeneb?“ Ta oli tõsine, kuid meeldiv, ning vastas: „Ma ei saa aru, mis toimub. Kaks nädalat on veel ees, aga juba nüüd olen seisus, kus ma ei ole kindel, et Teda ei ole olemas.“ „Väga tore,“ vastasin. „Lase aga edasi. Olen veendunud, et kui oled avatud, leiad veel rohkem tõendeid Jumala olemasolu kohta.“ Ta naeratas ja tänas mind, kui tol päeval lahkus. Ta läks tagasi Venemaale enne 30 päeva möödumist, aga ma olen kindel, et tema ja Jumala vaheline tutvus muutus sügavamaks.

**Kuidas ma saame jääda Isasse, Pojasse ja Pühasse Vaimusse?**

* Kui uurime avatud südame ja meelega Piiblit. Jeesus on Sõna (Jh 1:14, 14:6–9) ja kui oleme Teda näinud, oleme näinud ka Isa. Püha Vaim oli see, kes inspireeris Jumala Sõna (2Pt 1:21). Nii et kui me loeme Piiblit ja usume selle õpetusi ja tõotusi, muudetakse meid järjest enam Jeesuse sarnaseks (2Kr 3:18).
* Kui me seejärel palvetame Jumala poole, avades oma südame Talle kui Sõbrale, tuleb Püha Vaim meie ligi, pehmendab meie südant ning annab jõudu eesolevateks katsumusteks. Palve kaudu murtakse saatana võim meie elus ja me suudame Jumala jõus vastu panna tema kiusatustele.
* Lõppeks, kui kuuletume Piiblile ja jagame seda teistega, tuleme Jumala südamele järjest lähemale ning meid täidab sisemine rahu (Mt 11:28–30).

**Piiblitekstid, mida palvetamisel kasutada**

2Pt 1:21 – Püha Vaim inspireeris Piibli. Kui me loeme Piiblit ja võtame selle õpetused vastu, siis jääme Temasse ja samamoodi ka Jeesusesse ja Isasse (Jh 14:23).

Lk 11:11–13 – Kui palume Jumala ligiolu, suurendame Püha Vaimu väge meie sees ja ümber.

Ap 2:1–4 – Püha Vaim soovib, et jagaksime seda, mida Jumal on meile õpetanud ja kuidas meid õnnistanud. Ta tahab, et kõik inimesed saaksid päästetud.

1Tm 2:1–4 – Kui me palvetame, õnnistab Püha Vaim maailma meie ümber ja toob inimesed päästmisele.

Ap 5:31, 32 – Kui kuuletume Jumalale, suurendame Püha Vaimu kohalolu ja õnnistusi oma elus.

Rm 8:26 – Püha Vaim tahab meid aidata, et meist saaks palverahvas. Õnnistused on garanteeritud (2Aj 7:1).

**Palvesoovitusi**

* Kallis taevane Isa, anna mulle nälg Sinu Sõna järele, nii et võiksin nautida Sinu seltskonnas olemist. Kui ma loen Piiblit, anna mulle selge arusaamine oma iseloomust ja tahtest minu elu suhtes.
* Jeesus, palun saada Püha Vaim minu ellu ja muuda mind palvesõduriks. Tee minust vägev eestpalvetaja, nii et paljud saaksid päästetud ja vabastatud saatana pimeduse ahelaist.
* Olgu mu meel ja süda alati kooskõlas Sinu tahtega. Aita mul kõndida täiuslikus kuulekuses Sinu käskudele ja ülejäänud Sõnale.
* „Võta mind, oh Issand, olen täiesti Sinu oma. Ma panen kõik oma plaanid Sinu jalge ette. Kasuta mind täna oma teenistuses. Jää minuga ja olgu kõik minu tööd tehtud Sinus.“ (Ellen White, „Tee Kristuse juurde“, lk 70)
* Issand, toome Sinu ette meie koguduse juhid kogu maailmas. Anna neile tarkust oluliste otsuste tegemisel ja Sinu rahva juhtimisel.
* Palvetame oma laste eest. Anna neile jõudu seista kindlalt Sinu poolel, kui nende teele tulevad takistused ja surve. Aita neil langetada tarku otsuseid ja seista tõe eest (Js 44:3, 4).
* Palvetame perede eest, kelle elus valitseb kaos, kurbus ja segadus.
* Issand, toimugu viimseil päevil Sinu koguduses võimas ärkamine. Aita meil seista tõe eest ka siis, kui taevas meile kaela kukub.
* Palvetame seitsme inimese eest oma isiklikus palvenimekirjas. Palun näita neile inimestele, kui väga Jeesus neid armastab.
* Kohaliku koguduse eestpalved